येँ - नेपालय् थप ३६म्हेसित कोरोना भाइरसाया संक्रमण खनेदुगु दु । स्वास्थ्य तथा जनसंख्या मन्त्रालयया प्रवक्ता डा. विकास देवकोटां बैतडीइ ४म्ह, झापाय् १म्ह, बाँकेय् २७म्ह, बर्दियाय् १म्ह व सुर्खेतय् ३म्हेसित कोरोना पुष्टि यानादीगु दु ।
सेती अस्पतालया प्रयोगशालाय् याःगु परीक्षणय् बैतडी शिवनाथ गाँउपालिकाया २०, २२, २२ व २७दँया मिजंत व कोशी अस्पतालया प्रयोगशालाय् याःगु परीक्षणय् झापाया डिल्लराम मावी क्वारेन्टाइनय् दुम्ह ३३दँया मिजंयात संक्रमण जूगु दु ।
अथेहे राप्ती स्वास्थ्य विज्ञान प्रतिष्ठानय् याःगु परीक्षणय् बाँकेया नरैनापुर मदरसाया १७ निसें ३२दँया ६म्ह मिजंत, नरैनापुर-३ राष्ट्रिय प्रावि गेगलीइ संकलनया नमुनाय् १६ निसें ३२दँया १५म्ह मिजंत, रनैनापुर-१ बाँकेया राष्ट्रिय प्रावि स्कूल महातनीइ संकलनय याःगु नमुनाय् २२ निसें ५०दँया ६म्ह मिजंत, बर्दियाया बदैयातालया १९दँया छम्ह मिजं व सुर्खेतय् २म्ह मिजं व छम्म्ह मिसायात संक्रमण जूग दु ।
थौं सुथय् जक ३२म्ह मनूतय्त कोरोनाया संक्रमण जूगु खः । थौं जक नेपालय् ६८म्ह संक्रमण जूगु दु । थ्व नापं नेपालय् संक्रमिततय् ल्याः मुक्कं ५ सय ८४म्ह थ्यंगु दु ।
